b'\n_START_ARTICLE_\nBybranner i Arendal\n_START_PARAGRAPH_\nBybranner i Arendal er en oversikt over bybranner samt andre betydningsfulle branner som har herjet Arendal siden byen fikk formelle kj\xc3\xb8pstadrettigheter 7. mai 1723. Da bodde anslagsvis 800-900 mennesker i byen. Fra 1737 var det brannordning i byen som p\xc3\xa5la byens borgere vakthold og patruljering, effektivisert fra 1783. I 1789 fikk byen spr\xc3\xb8ytehus p\xc3\xa5 byens kirkeg\xc3\xa5rd som l\xc3\xa5 i sentrum.\n_START_SECTION_\n1798\n_START_PARAGRAPH_\nF\xc3\xb8rste store bybrann, hele Stranden ble rasert etter at brannen startet 3. oktober. 25 hus brant nord for Malmbryggen. 1 tre-etasjers hus, 17 p\xc3\xa5 to etasjer, og 7 enetasjes hus gikk tapt. Brann\xc3\xa5rsaken var et gjenglemt talglys i en melbod, og brandretten fant det hele som et uhell, og ingen ble holdt ansvarlig.\n_START_SECTION_\n1840\n_START_PARAGRAPH_\n11 hus og et liknende antall sj\xc3\xb8boder p\xc3\xa5 Friholmen gikk tapt 4. mars. Brannen startet i v\xc3\xa5ningshuset hos kj\xc3\xb8pmann Asmund Berentzen rundt klokken 01.00 p\xc3\xa5 natten. Tjenestepiken Elen Marie Johnsdatter ble holdt ansvarlig, og ble d\xc3\xb8mt til \xc3\xa5tte m\xc3\xa5neders tukthus i Kristiansand. Ingen liv gikk tapt, og brannen ble hindret i \xc3\xa5 spre seg grunnet kanalene rundt Friholmen, og det faktum at det var vindstille. Tapet av varer og innbo var stort, blant annet brant 2\xc2\xa0000 t\xc3\xb8nner korn opp. Husene ble reist p\xc3\xa5 nytt, men ikke bodene. Anton Christian Houen var 17 \xc3\xa5r under brannen, og som takk for hjelpen som hans foreldre fikk, opprettet han Den Houenske Margaretastiftelse etter han var blitt en rik mann.\n_START_SECTION_\n1863\n_START_PARAGRAPH_\n73 bygninger tapt i nedre del av Vestregate og \xc3\x98stregate etter at brann br\xc3\xb8t ut omtrent klokken 02.00 natt til 16. september. Brannen startet i ett hus som tilh\xc3\xb8rte arvingene etter skipsreder S\xc3\xb8rensen. En mann omkom etter \xc3\xa5 ha brent inne i en kjeller. Brann\xc3\xa5rsaken er ikke kjent. Omfanget ble stort da det var utilstrekkelige brannspr\xc3\xb8yter, mangel p\xc3\xa5 vann og ikke minst kraftig vind. _NEWLINE_Brannomr\xc3\xa5det ble regulert etter rutenettsmodellen med rette gater og firkantede kvartaler etter brannen. For \xc3\xa5 f\xc3\xa5 til dette m\xc3\xa5tte man til med store sprengnings- og utfyllingsarbeider, hvor den sprengte massen ble sammen med brannrestene brukt til utjevninger av terreng og fylling av byens kanaler, blant annet til dannelsen av torvet ved \xc3\xa5 fylle igjen den indre poll. Hylleveien ble anlagt for \xc3\xa5 gi lettere adkomst fra byen til Barbu.\n_START_SECTION_\n1868\n_START_PARAGRAPH_\nS\xc3\xb8ndag 12. juli 1868 br\xc3\xb8t det ut brann omtrent klokken 17.30 i den tidligere politikonstabel Sanders hus ved torvet. Huset ble brukt som spisested, og brannen startet p\xc3\xa5 vedloftet. Like ved i nabohuset hadde kj\xc3\xb8pmann H\xc3\xb8yer et rom hvor det ble oppbevart krutt. Dette var hoved\xc3\xa5rsaken til at brannen ble s\xc3\xa5 omfattende. En dame som gikk p\xc3\xa5 torvet fikk en bjelke i hodet og d\xc3\xb8de grunnet eksplosjonen da kruttet tok fyr. H\xc3\xb8yer ble stilt for retten, men ble frifunnet for d\xc3\xb8dsfallet. Han ble derimot id\xc3\xb8mt 40 dagers fengsel grunnet uforsiktig oppbevaring av krutt. _NEWLINE_94 hus brant ned fra torvet og Bendiksklev til langt ut p\xc3\xa5 Langbryggen, deriblant husene som ble reist etter brannen i 1840 p\xc3\xa5 Friholmen. Tyholmen ble reddet. Etter brannen ble det innf\xc3\xb8rt murtvang i Arendal. Den indre Poll og kanalene inn til denne ble fylt igjen med restene etter de nedbrente husene. Thommeseng\xc3\xa5rden var en av byg\xc3\xa5rdene som ble bygget etter brannen.\n_START_SECTION_\n1880\n_START_PARAGRAPH_\nBrann i Bl\xc3\xb8dekj\xc3\xa6r, brannen startet i skysskaffer Christian Nielsens hus natt til tirsdag 9. desember rundt klokken 2:00. I det n\xc3\xa6rmeste huset var en h\xc3\xb8yl\xc3\xb8e, og da denne brant sendte det et gnistregn over hele byen, helt ut til Pusnes p\xc3\xa5 Trom\xc3\xb8y. I Nielsens hus brant det inne 12 av 13 hester, to kuer, to griser og noen h\xc3\xb8ns. 16 bygninger gikk tapt, av en verdi av 122 870 riksdaler, samt en verkstedbygning tilh\xc3\xb8rende Bj\xc3\xb8rklund, som var forsikret for 6 000 riksdaler. Etter granskningen kom det frem at ingenting tydet p\xc3\xa5 det var uforsiktighet med ild som f\xc3\xb8rte til brannen, og saken ble henlagt uten at brann\xc3\xa5rsaken ble funnet.\n_START_SECTION_\n1891\n_START_PARAGRAPH_\nNatten mellom 27. og 28. juli begynte det \xc3\xa5 brenne i Bendiksklev 76b. Brannen spredte seg kun til nabohuset 76a, grunnet innsats fra brannvesen og frivillige. Etter 3 timer var det kontroll p\xc3\xa5 brannen. Mtr.nr 76a brent helt ned, og det ble senere satt opp nytt bygg i mur (dagens bnr.509), mens 76a ble kun skadet og restaurert, og beholdt sitt matr.nr. Begge byggene var eid av skomakermester O. C. Olsen. I brannen omkom 3 personer i 76b, som var leid av kj\xc3\xb8pmann Stian M\xc3\xb8rland. De omkommende var t av hans barn og entjenestepike, som alle l\xc3\xa5 og sov p\xc3\xa5 kvisten i tredje etasje. M\xc3\xb8rland selv og resten av personene som var i andre etasje ble reddet via en stige fra gassverket vis a vis, som ble satt opp. M\xc3\xb8rland selv pr\xc3\xb8vde \xc3\xa5 redde de i tredje etasjen, men mislyktes grunnet kraftig r\xc3\xb8yk.\n_START_SECTION_\n1902\n_START_PARAGRAPH_\nArendal Trefoldighetskirke brant, men grunnet rask varsling ble brannen fort slukket, og det ble kun mindre skader ved alteret i kirken. Brannen startet i kjelleren 13. januar, rett f\xc3\xb8r klokken 06.00 om morgenen. Brannens arnested var i varmeanlegget i kjelleren under koret, og det ble relativt store skader i koret f\xc3\xb8r brannvesenet fikk slukket brannen. Kirken m\xc3\xa5tte males p\xc3\xa5 nytt, og fargen ble n\xc3\xa5 st\xc3\xa5lbl\xc3\xa5. Oppussingen etter skadene tok et halvt \xc3\xa5r og kostet rett over 25\xc2\xa0000 kr, og ble dekket av forsikringsselskapet. Gudstjenestene ble i perioden kirken var stengt holdt vekselvis i Arendal bedehus og Barbu kirke. Varmeanlegget ble gjort sikrere etter brannen. I 1963 ga arendalitten Trygve Elmenhorst et brannslukningsanlegg (overrislingsanlegg) i gave til kirken.\n_START_SECTION_\n1977\n_START_PARAGRAPH_\n\xc2\xabAndresens hus\xc2\xbb p\xc3\xa5 Tyholmen brant, og man var redd for at de resterende husene p\xc3\xa5 Tyholmen skulle ta fyr. Tyholmen var spart for de tidligere bybrannene, og bygningene er blant byens eldste. Ett av nabohusene er \xc2\xabDet gamle politikammer\xc2\xbb (tidligere \xc2\xabLeths hus\xc2\xbb) som antagelig ble bygget i 1710. Dette huset hadde gjennomg\xc3\xa5tt en vellykket restaurering kun to \xc3\xa5r f\xc3\xb8r, i 1975. \xc2\xabStatens hus\xc2\xbb som inneholder Arendal politistasjon, fikk mindre skader. Man klarte \xc3\xa5 begrense brannen til \xc2\xabL\xc3\xb8volds hus\xc2\xbb og \xc2\xabAndresens hus\xc2\xbb. L\xc3\xb8volds hus ble kraftig skadet, og ble restaurert med nytt eksteri\xc3\xb8r etter kopi av det gamle i 1979, mens Andresens hus ble gjenreist p\xc3\xa5 samme sted i 1981 under navnet \xc2\xabKilden \xe2\x80\x93 Ungdommens Hus\xc2\xbb, som kopi av det opprinnelige huset.'